b'\n_START_ARTICLE_\nMeryl Streep\n_START_SECTION_\n\xc5\xbdivljenje\n_START_PARAGRAPH_\nRodila se je kot Mary Louise Streep. Star\xc5\xa1a Harry in Mary sta svoje tri otroke - najstarej\xc5\xa1o Mary Louise, Harryja III. in Dana \xc5\xbee od otro\xc5\xa1tva navdu\xc5\xa1evala nad umetnostjo in knji\xc5\xbeevnostjo. Njuna  prizadevanja so rodila sadove, saj je Meryl \xc5\xbee od malega kazala ogromen talent. Pri dvanajstih je navdu\xc5\xa1ila ne samo star\xc5\xa1e in so\xc5\xa1olce, pa\xc4\x8d pa celotno publiko, ko je v \xc5\xa1olski predstavi zapela pesem Sveta no\xc4\x8d v franco\xc5\xa1\xc4\x8dini in po\xc5\xbeela svoj prvi velik aplavz._NEWLINE_Nastop ji je odprl vrata do mednarodno priznane u\xc4\x8diteljice petja Estelle Liebling, ki je Meryl ve\xc4\x8d let pou\xc4\x8devala solo petje. Z igranjem se je Meryl pri\xc4\x8dela ukvarjati v srednji \xc5\xa1oli v Bernardsvillu, nato pa je nadaljevala \xc5\xa1olanje na kolid\xc5\xbeu Vassar. Leta 1972 je nadaljevala \xc5\xa1tudij na presti\xc5\xbeni ameri\xc5\xa1ki Univerzi Yale. Diplomirala je leta 1975. Istega leta se je preselila v New York, kjer je dobila svojo prvo gledali\xc5\xa1ko vlogo v predstavi Trelawney of the Wells. Po odli\xc4\x8dnih kritikah je svojo gledali\xc5\xa1ko pot nadaljevala v gledali\xc5\xa1\xc4\x8du Phoenix, kjer je igrala v drami 27 Wagons Full of Cotton (Tennessee Williams), za katero je bila nominirana za nagrado tony, in A Memory of Two Mondays (Arthur Miller). Igralkin izjemen talent je zbudil zanimanje med filmskimi ustvarjalci in njena prva filmska vloga je bila v filmu Julija z Jane Fonda (1977). Meryl nikakor ni bila navdu\xc5\xa1ena nad svojim prvim filmskim nastopom in je bila prepri\xc4\x8dana, da tega ne bo nikoli ve\xc4\x8d po\xc4\x8dela. A je \xc5\xbee kmalu za tem sprejela novo vlogo, tokrat v televizijski priredbi Uncommon Women and Others avtorice Wendy Wasserstein._NEWLINE_Njena druga vloga na velikem platnu je pri\xc5\xa1la kaj kmalu, in sicer leta 1978 in ji je prinesla prvo nominacijo za nagrado ameri\xc5\xa1ke filmske akademije oskar, nominacijo za zlati globus in nagrado Britanske akademije. V filmu Lovec na jelene je nastopila ob izjemnih igralcih, kot so Robert De Niro, Christopher Walken in John Savage._NEWLINE_Njen naslednji projekt je bila \xc5\xa1e ena televizijska vloga. V pretresljivi miniseriji Holokavst je svoj lik tako prepri\xc4\x8dljivo upodobila, da si je leta 1979 prislu\xc5\xbeila prvo nagrado emmy. Istega leta se je Meryl omo\xc5\xbeila s kiparjem Donaldom Gummerjem in rodila prvega otroka - Henryja ter si vzela nekaj \xc4\x8dasa za oddih. Sprejela je nekaj manj\xc5\xa1ih vlog, velika vrnitev pa je sledila kaj kmalu, saj je \xc5\xbee leta 1979 posnela Kramer proti Kramerju, v katerem je prepri\xc4\x8dljivo upodobila mlado \xc5\xbeensko, ki zapusti mo\xc5\xbea in otroka, da bi na\xc5\xa1la samo sebe. \xc4\x8ceprav se v filmu pojavlja le slabih dvajset minut, je navdu\xc5\xa1ila ob\xc4\x8dinstvo in kritike in si prislu\xc5\xbeila prvega oskarja, zlati globus in kopico drugih nagrad._NEWLINE_Njena prva glavna vloga je pri\xc5\xa1la \xc5\xa1ele leta 1981, ko je zaigrala v filmu \xc5\xbdena francoskega poro\xc4\x8dnika, ki ji je prinesel \xc5\xbee tretjo nominacijo za oskarja. Leta 1980 je re\xc5\xbeiser Alan J. Pakula pri\xc4\x8del s pripravami na nov film o holokavstu, in sicer po knji\xc5\xbeni predlogi Williama Styrona. Vlogo mlade poljske \xc5\xbeenske Sofije Zawistowske, ki je pre\xc5\xbeivela trpljenje v nem\xc5\xa1kem koncentracijskem tabori\xc5\xa1\xc4\x8du, je sprva \xc5\xbeelel zaupati mladi poljski igralki. Za vlogo so se borila \xc5\xa1tevilna znana imena, med drugim Barbra Streisand, a se je Pakula po tem, ko Poljakinja ni dobila vize, odlo\xc4\x8dil za Meryl, ki se je znova izvrstno odrezala. Izjemen posluh za jezike ji je pomagal, da v filmu teko\xc4\x8de govori dva tuja jezika. Njena upodobitev lika pa je bila ponovno srce parajo\xc4\x8da. Za film Sofijina odlo\xc4\x8ditev je tako prejela \xc5\xbee drugega oskarja ter \xc5\xa1tevilne ostale nagrade._NEWLINE_Osemdeseta leta 20. stoletja so Meryl prinesla kup novih vlog ter nove nominacije in nagrade. Med letoma 1984 in 1991 je tako prejala pet nominacij za oskarja, in sicer za filme Silkwood, Moja Afrika, Ironweed, Krik v temi in Razglednice iz pekla. Sledilo je nekaj manj opaznih vlog, dokler se leta 1995 ni znova vrnila v velikem slogu kot Francesca Johnson v filmu Clinta Eastwooda Najini mostovi, za katerega je prejela \xc5\xbee svojo deseto nominacijo za oskarja. Ob koncu devetdesetih let si je Meryl znova privo\xc5\xa1\xc4\x8dila manj\xc5\xa1i predah ter se v novem tiso\xc4\x8dletju vrnila z novimi opaznimi vlogami v filmih Prilagajanje, Ure do ve\xc4\x8dnosti in Mand\xc5\xbeurski kandidat._NEWLINE_Meryl je vsekakor poglavje zase. Nekateri jo obo\xc5\xbeujejo, drugi sovra\xc5\xbeijo. Dejstvo pa je, da je zagotovo ena najbolj\xc5\xa1ih igralk vseh \xc4\x8dasov. Njena mo\xc5\xbenost kameleonske preobrazbe osebnosti ji je do sedaj prinesla kup nepozabnih vlog, za katere je prejela kar 21 nominacij za oskarja in tako postala svojevrstna rekorderka. Decembra 2008 je postavila \xc5\xa1e en rekord, saj je s svojo 23. nominacijo za nagrado zlati globus prehitela dotedanjega rekorderja Jacka Lemmona, doslej pa je bila za omenjeno nagrado nominirana \xc5\xbee kar 31 krat. Januarja 2010 je z osvojenim 7. zlatim globusom prehitela Jacka Nicholsona. Leta 2012 je prejela \xc5\xbee svoj 8. zlati globus in svojega 3. oskarja za vlogo v filmu \xc5\xbdelezna lady.'